Ο **Μύρων Μιχαηλίδης** είναι Έλληνας διευθυντής ορχήστρας και, από το 2018, Γενικός Μουσικός Διευθυντής στην ιστορική Όπερα, καθώς και στη Φιλαρμονική Ορχήστρα της Ερφούρτης, στη Γερμανία. Θεωρείται σήμερα ένας από τους σημαντικότερους Έλληνες αρχιμουσικούς. Από το 2019 είναι ο πρώτος Καλλιτεχνικός Διευθυντής του Πολιτιστικού Συνεδριακού Κέντρου Ηρακλείου.

Από το 2011 ως το 2017, ο Μύρων Μιχαηλίδης ήταν Καλλιτεχνικός Διευθυντής της Εθνικής Λυρικής Σκηνής. Την περίοδο 2004-2011 διετέλεσε Καλλιτεχνικός Διευθυντής της Κρατικής Ορχήστρας Θεσσαλονίκης, ενώ το διάστημα 1999-2004 διατέλεσε Μόνιμος Αρχιμουσικός στην Όπερα της Σαξονίας στη Γερμανία.

Γεννήθηκε στο Ηράκλειο Κρήτης και σπούδασε πιάνο με τον Δημήτρη Τουφεξή στην Αθήνα, αποφοιτώντας παράλληλα από τη Νομική Σχολή του Πανεπιστημίου Αθηνών. Συνέχισε τις μουσικές του σπουδές στην Ανώτατη Σχολή Καλών Τεχνών του Βερολίνου, με τον Χανς-Μάρτιν Ράμπενσταϊν. Επίσης, παρακολούθησε σεμινάρια του Μιλτιάδη Καρύδη στην Ακαδημία Καρλ Μαρία φον Βέμπερ της Δρέσδης και του Σερ Σάιμον Ρατλ στο Βερολίνο.

Το ρεπερτόριό του, που ξεπερνά τα 300 συμφωνικά έργα και τις 45 όπερες, είναι ευρύτατο και εκτείνεται από έργα της εποχής μπαρόκ ως σύγχρονες συνθέσεις. Καλύπτει έργα συμφωνικής, χορωδιακής μουσικής και όπερα. Κεντροβαρή θέση στο ρεπερτόριο του έχουν τα έργα των Μπετόβεν, Τσαϊκόφσκι και Ραχμάνινοφ, όπως επίσης οι όπερες των Βέρντι, Πουτσίνι, Γκουνώ και Βάγκνερ.

Έχει διευθύνει επανειλημμένα πολλές σημαντικές ορχήστρες, όπως τη Συμφωνική Ορχήστρα του Βερολίνου, τη Φιλαρμονική Ορχήστρα της Ερφούρτης, την Κρατική Ορχήστρα του Μπράουνσβάικ, την Ορχήστρα Δωματίου της Βιέννης, τις Συμφωνικές Ορχήστρες της Ρώμης, της Όπερας της Σαγκάης, της Όπερας της Τεργέστης, της Ιερουσαλήμ, του Μεξικού, τη Σλοβακική Φιλαρμονική Ορχήστρα, τη Ραδιοφωνική Συμφωνική Ορχήστρα της Πράγας, την Εθνική Όπερα του Βουκουρεστίου, τις Φιλαρμονικές Ορχήστρες Enescu, της Σόφιας, της Οδησσού, την Εθνική Ραδιοφωνική Ορχήστρα της Ρουμανίας, την Ορχήστρα Μπιλκέντ της Άγκυρας κ.α. Στην Ελλάδα συνεργάστηκε επανειλημμένα με όλες τις συμφωνικές ορχήστρες, όπως την την ΚΟΘ, την ΚΟΑ, την Εθνική Συμφωνική Ορχήστρα της ΕΡΤ και την Ορχήστρα της ΕΛΣ.

Έχει συνεργαστεί με σημαντικούς καλλιτέχνες, όπως οι Άλντο Τσικκολίνι, Πάουλ Μπαντούρα-Σκόντα, Κυπριανός Κατσαρής, Ίβο Πογκορέλιτς, Λαρς Φογκτ, Φαζέλ Σάι, Μπέρι Ντάγκλας, Μαρτίνος Τιρίμος, Δημήτρης Σγούρος, Σαλβατόρε Ακκάρντο, Βαντίμ Ρέπιν, Σλόμο Μιντς, Μίσα Μάισκυ, Θεόδωρος Κερκέζος, Μαρτίνος Τιρίμος, Τζουν Άντερσον, Τσέρυλ Στούντερ, Παάτα Μπουρτσουλάντζε κ.α.

Ο Μύρων Μιχαηλίδης έχει ηχογραφήσει για την EMI Classics και επανειλημμένα για την εταιρεία Naxos. Το 2007, η Naxos πρότεινε για δύο βραβεία Grammy το πρώτο του CD με έργα Ελλήνων συνθετών, με τον Θεόδωρο Κερκέζο και την ΚΟΘ. Του απονεμήθηκε το βραβείο ποιοτικής δισκογραφίας *Supersonic* του περιοδικού *Pizzicato Classics*, στο Λουξεμβούργο. Το 2009, η ηχογράφηση έργων του Ιταλού συνθέτη Ιλντεμπράντο Πιτσέττι για τη Naxos (μερικά εκ των οποίων σε πρώτη παγκόσμια ηχογράφηση) έλαβε εξαιρετικές κριτικές στον διεθνή τύπο, αποσπώντας πέντε *Diapason* του ομώνυμου γαλλικού περιοδικού δισκογραφίας. Το 2012, η ηχογράφηση για την EMI Classics του 3ου και του 4ου Κοντσέρτου για πιάνο του Μπετόβεν με την ΚΟΘ και με σολίστα τον θρυλικό Γάλλο πιανίστα Άλντο Τσικκολίνι έφερε τον Μιχαηλίδη στο επίκεντρο της διεθνούς δημοσιότητας. Το 2015, κυκλοφόρησε το πρώτο του DVD με την ΕΛΣ (*Φάουστ* του Γκουνώ).

Ο Μύρων Μιχαηλίδης έχει τιμηθεί με το παράσημο του *Ιππότη των Τεχνών και των Γραμμάτων από τη* Γαλλική Δημοκρατία (2016)*,* έχει αποσπάσει *Τιμητική Διάκριση* από την Ένωση Ελλήνων Μουσικών και Θεατρικών Κριτικών (2009) και έχει λάβει το Βραβείο Απόλλων από την Εταιρεία Φίλων της Εθνικής Λυρικής Σκηνής, καθώς και το Ειδικό Βραβείο *Χρυσή Μπαγκέτα* για την εξαιρετική συμβολή του στις επιτυχίες και τα επιτεύγματα του λυρικού θεάτρου.